Sygeplejersker sidder klar ved røret, når Danmarks første hotline for voksne diabetes-patienter åbner i dag.

I dag åbner Steno Diabetes Center Nordjylland som de første i landet en sygeplejerskebetjent diabetes-hotline, hvor voksne borgere med diabetes, pårørende, praktiserende læger og andre sundhedsprofessionelle kan få akut rådgivning ved spørgsmål om diabetes. I Nordjylland findes der cirka 35.000 nordjyder med type 1 og type 2-diabetes. Fra i dag 19. november kan de ringe ind til en diabetes-hotline alle hverdage fra kl. 8.00-22.30 og få svar på spørgsmål om diabetes. Målgruppen er alle voksne borgere med diabetes, de pårørende, praktiserende læger og andre sundhedsprofessionelle på f.eks. plejehjem og bosteder. Den nye diabetes-hotline er den første i landet, der henvender sig til så bred en målgruppe. - Vores diabetes-hotline giver tryghed til borgere med diabetes, og samtidig ser vi et behov for rådgivning til sundhedsfaglige, når de står med et akut spørgsmål om diabetes på eksempelvis et bosted eller plejehjem. Insulin er en af de farligste typer medicin, og der opleves jævnligt utilsigtede hændelser. Dem kan vi forhåbentlig forebygge, ligesom vi kan undgå unødvendige indlæggelser, siger direktør for det nyetablerede Steno Diabetes Center Nordjylland (SDCN), Poul Erik Jakobsen. Bemandet af erfarne diabetessygeplejersker Den nye diabetes-hotline er placeret på regionens fire diabetesambulatorier eller sengeafsnit i Aalborg, Thisted, Farsø og Hjørring/Frederikshavn, og den bliver bemandet af erfarne sygeplejersker. Når en borger ringer ind i dagtimerne, kan vedkommende få fat i den afdeling, personen sædvanligvis har kontakt til, forklarer afsnitsledende sygeplejerske på SDCN, Hanne Ravn Larsen, der har været med i den arbejdsgruppe, der har udviklet tilbuddet. - Dermed sikres sammenhængen mellem den almindelige behandling på diabetesambulatoriet og de akut opståede forværringer, og det giver en tryghed for borgeren at tale med det personale, de kender i forvejen. Et af vore mantraer er, at al hjælp til selvhjælp har værdi for både borgeren og os for at sikre bedst mulig behandling på rette sted, siger Hanne Ravn Larsen. Den nye diabetes-hotlines målgruppe er den alment praktiserende læge, sygeplejersken på en hospitalsafdeling, social- og sundhedsassistenten på plejehjemmet eller patienterne selv og dennes pårørende. - Vi har oplevet efterspørgsel på sådan en diabetes-hotline fra hjemmesygeplejersker og social- og sundhedsassistenter på plejehjem og bosteder, som nu må ty til at kontakte Lægevagten eller akutmodtagelsen på hospitalet, når det brænder på. Når man ringer ind til den specialiserede rådgivning, kan man fremover blive guidet igennem problematikken. Det kan spare en sårbar patient en indlæggelse, som vender op og ned på deres hverdag, samt forebygge følgevirkninger til diabetes, siger Hanne Ravn Larsen. Den nye diabetes-hotline kan træffes på alle hverdage fra kl. 8-22.30 på telefon 97 66 67 00. Tilbuddet er tiltænkt voksne borgere med diabetes. På sigt kommer der et lignende tilbud målrettet børn med diabetes, lyder det fra Region Nordjylland.